Charlotte Dyremose (KF), 2005-11-25:
I Det Konservative Folkeparti har vi i årevis ønsket at forenkle aktieavancebeskatningen.
Det er noget, vi har arbejdet for længe, og det er selvfølgelig ærgerligt, at det ikke har kunnet ske før nu, fordi det ikke var muligt at få det med i det første regeringsgrundlag i 2001.
Men vi holdt fast, vi blev ved, og det lykkedes os at overbevise vores regeringspartner om, at der skulle en sådan forenkling med i det regeringsgrundlag, vi lavede i starten af året.
Det er den, vi behandler i dag, og det er derfor naturligvis med stor begejstring, at vi støtter lovforslagene.
Lovforslagene medfører, som flere ordførere har været inde på, en betydelig forenkling af aktieavancebeskatningen, og det vil helt sikkert betyde en del for aktiekulturen i Danmark.
Skatteministeren har for at illustrere denne forenkling lavet et skema med den gamle og den nye ordning, og jeg var faktisk fristet til at vise det frem her fra talerstolen, men skal blot konkludere, at fra at der var 22 felter at forholde sig til i den gamle ordning, er der med den nye ordning kun 5 felter at forholde sig til, og det betyder altså, at man ikke længere behøver at være økonomiprofessor for at deltage i aktiekulturen.
Det betyder også, at vi kan få et langt bredere medejerskab til danske aktier, fordi helt almindelige mennesker får langt nemmere ved at gennemskue reglerne og overveje, om de også vil sætte deres sparepenge i aktier og på den måde være med i det eventyr, som ellers kun mennesker med adgang til økonomiprofessorer og revisorer, og hvem det ellers måtte være, hidtil har haft mulighed for, fordi de ikke selv kunne gennemskue de meget komplicerede skatteregler.
Forslagene vil helt klart betyde, at helt almindelige mennesker langt nemmere kan deltage i aktiefesten.
Det er også glædeligt for de danske virksomheder.
Situationen er jo den, at der gives adgang til mere kapital, når flere vil investere i aktier, og det er med til at skabe vækst og flere arbejdspladser i vores samfund.
Dermed er det også et forslag, der på sin egen beskedne vis vil være med til at sikre fremtidens vækst og velfærd i Danmark.
Jeg må sige, at jeg er dybt forundret over, at forliget ikke blev bredere.
Jeg står stadig uforstående over for, at den socialdemokratiske ordfører pludselig ikke længere dukkede op til forhandlingerne, og jeg forstår helt ærligt ikke sammenligningen med den samlede finanslov.
Jeg husker nemlig tydeligt, at man fra socialdemokratisk side sagde, at man kun ønskede at støtte satspuljen, hvis den samlede finanslov var socialt afbalanceret.
Man har støttet satspuljen, og dermed har man altså også stemplet den samlede finanslov som socialt afbalanceret.
Så taler Socialdemokraterne om, at forslagene skulle øge bureaukratiet, men det mener jeg er helt grotesk.
Der laves naturligvis en overgangsordning af hensyn til de småaktionærer, der har en forventning om, at de ikke kommer til at betale skat af deres aktier, og det finder vi ganske rimeligt fra konservativ side.
Det er en enkel model, som fastholder gamle aktier i den gamle ordning, mens alle nye aktier omfattes af den nye ordning med de fordele og ulemper, den har.
Ønsker man at komme ud af den gamle ordning, har man mulighed for at sælge sine aktier og købe nye aktier efter den nye ordning, og så behøver man ikke håndtere de komplicerede regler.
Alt i alt er det vigtigt for os fra konservativ side, at de mennesker, der før er veget tilbage fra at begive sig ind i det groteske cirkus af 22 forskellige kasser med hvilken skat og hvor meget og hvornår og efter hvor lang tid, ikke længere behøver at forholde sig til det.
Nu er der to skattesatser, der er ikke længere en 3-års-regel, og der er ikke længere en 100.000-kroners-grænse.
Det er en længe tiltrængt forenkling, og vi er utrolig glade for den fra konservativ side.